DA Den Europæiske Unions Tidende C 22/52

Offentliggørelse af en ansøgning i henhold til artikel 6, stk. 2, i Rådets forordning (EF) nr. 510/2006 om beskyttelse af geografiske betegnelser og oprindelsesbetegnelser for landbrugsprodukter og fødevarer

2010/C 22/12

Denne offentliggørelse giver ret til at gøre indsigelse mod ansøgningen, jf. artikel 7 i Rådets forordning (EF) nr. 510/2006. Eventuelle indsigelser skal være Kommissionen i hænde senest seks måneder efter datoen for offentliggørelsen.

RESUMÉ

RÅDETS FORORDNING (EF) Nr. 510/2006

»ASPARAGO DI BADOERE«

EF-Nr.: IT-PGI-0005-0495-21.09.2005

BOB ( ) BGB ( X )

Dette resumé indeholder hovedelementerne af varespecifikationen til information.

1. Medlemsstatens ansvarelige myndighed:

Navn: Ministero delle Politiche Agricole e Forestali

Adresse:

Via XX Settembre 20 00187 Roma RM ITALIA

Tlf. +39 0646655202

Fax +39 0646655306

E-mail: saco7@politicheagricole.it

2. Sammenslutning:

Navn: Consorzio dell'Asparago di Badoere

Adresse:

c/o Municipio di Morgano Piazza Indipendenza 2 31050 Badoere di Morgano TV ITALIA

Tlf. +39 0499350001

Fax +39 0499350001

E-mail: —

Sammensætning: Producent/forarbejdningsvirksomhed ( X ) Andre ( )

3. Produktets art:

Kategori 1.6. Frugt, grøntsager og korn, også forarbejdet

4. Varespecifikation:

(resumé af kravene i henhold til artikel 4, stk. 2, i forordning (EF) nr. 510/2006)

4.1. Navn:

»Asparago di Badoere«

4.2. Beskrivelse:

»Asparago di Badoere« skal være skud fra planter af Liliacee-familien, slægten Asparagus, arten Officinalis fra sorterne »Dariana«, »Thielim«, »Zeno«, »Avalim« og »Grolim«, når det gælder hvide asparges, og sorterne »Eros«, »Thielim«, »Grolim«, »Dariana« og »Avalim«, når det gælder grøn asparges.

Ved overgangen til forbrug skal begge typer af den beskyttede geografiske betegnelse »Asparago di Badoere« være hele, friske, fri for skader forårsaget af uhensigtsmæssig vask, rene, af frisk udseende og farve, fri for skadegørere, fri for skader forårsaget af skadegørere, fri for stød- og trykpletter, fri for unormal ydre fugtighed, fri for fremmed lugt og/eller smag, sprøde og ikke hule eller skrællet. Snitfladen ved basis skal være ren og vinkelret på skuddets længdeakse. Den hvide »Asparago di Badoere« i klassen »Ekstra« er kendetegnet ved meget lige skud med en meget kompakt skudspids. Den er hvid, men kan udvikle en svag rosa farvetone efter pakningen. Den har en sød smag, er hverken syrlig eller salt, den er spæd og ikke træet. Den har en svag duft af friske grøntsager og hvedeaks og et kun ganske svagt bittert anstrøg. Størrelsen er mellem 12 og 20 mm i diameter med en forskel på højst 6 mm mellem det tykkeste og det tyndeste skud i samme bundt eller pakning. Længden er mellem 14 og 22 cm med en forskel på højst 1 cm mellem det korteste og det længste skud i samme bundt eller pakning. Den hvide »Asparago di Badoere« i klasse I udviser samme egenskaber som klasse i »Extra« med hensyn til form, farve, smag og længde, men den er 10 til 22 mm i diameter med en forskel på højst 8 mm mellem det tykkeste og det tyndeste skud i samme bundt eller pakning. Den grønne »Asparago di Badoere« i klasse »Ekstra« har et lige skud, undertiden let afbøjet i skudspidsen og en meget fast og lukket top. Skudspidsen er mørk, blankt grøn med undertiden en violet farvetone, mens farven ved basis (højst 5 % af stænglen) er grøn med violette nuancer, der undertiden kan være helt hvide. Den har en udpræget sød smag og er hverken syrlig, salt eller bitter. Den er spæd og ikke træet. Den har en vedholdende frugt- og grøntsagssmag. Den er mellem 12 og 20 mm i diameter med en forskel på højst 6 mm mellem det tykkeste og det tyndeste aspargesskud i samme bundt eller indpakning. Den er mellem 18 og 27 cm lang med en forskel på højst 1 cm mellem det korteste og længste skud i samme bundt eller pakning. Den grønne »Asparago di Badoere« i klasse I udviser samme egenskaber som i klasse »Ekstra« med hensyn til form, farve og smag, men den er mellem 8 og 22 mm i diameter med en forskel på højst 8 mm mellem det tykkeste og det tyndeste skud i samme bundt. Den er mellem 16 og 27 cm lang med en forskel på højst 1 cm mellem det korteste og det længste skud i samme bundt.

I relation til ovennævnte klassers egenskaber tillades der afvigelser på højst 3 % for hver type.

4.3. Geografisk område:

Asparges med den beskyttede geografiske betegnelse »Asparago di Badoere« produceres i kommunerne Piombino Dese og Trebaseleghe i provinsen Padova, Casale sul Sile, Casier, Istrana, Mogliano Veneto, Morgano, Paese, Preganziol, Quinto di Treviso, Resana, Treviso, Vedelago, Zero Branco i provinsen Treviso og Scorzè i provinsen Venezia. Produktionen af den beskyttede geografiske betegnelse »Asparago di Badoere« må kun finde sted på de dyrkningsarealer inden for nævnte geografiske område, der opfylder betingelserne i punkt 4.6.

4.4. Bevis for oprindelse:

Hver enkelt fase i produktionsprocessen overvåges, idet indgående og udgående produkter for hver fase registreres. På denne måde og ved at dels at indføre matrikelopførte jordlodder, producenter og pakkevirksomheder i særlige registre, der føres af kontrolinstansen, dels indberette de producerede mængder til kontrolinstansen sikres det, at produktet kan spores efterfølgende i fødevarekæden og tilbage, dvs. fra produktionskædens start- til slutpunkt. Alle fysiske og juridiske personer, der er indført i de pågældende registre, underkastes kontrol fra kontrolinstansens side i henhold til varespecifikationens bestemmelser og kontrolplanen.

4.5. Produktionsmetode:

Dyrkning af »Asparago di Badoere« (begge typer) kan foregå i væksthus eller på friland. Udplantningen af rodstokkene finder sted i perioden mellem den 1. februar og den 30. juni. Der anvendes en plantetæthed på højst 22 000 planter pr. hektar. Efterfølgende må afgrøden eller andre typer af Liliacee-familien ikke dyrkes på arealet i mindst 36 måneder. Det er endvidere heller ikke tilladt at dyrke asparges i mindst tolv måneder efter, at der har været dyrket kartofler, gulerødder, rodfrugter og bælgplanter.

Der må foretages gødskning med enten organisk gødning eller kunstgødning en gang om året, forudsat at det indebærer anvendelse af organisk gødning mindst én gang. Ved anvendelse af kunstgødning må følgende værdier pr. hektar ikke overskrides:

— kvælstof (N) 150 kg/ha

— fosfor (P2O5) 100 kg/ha

— kalium (K2O) 200 kg/ha.

Afgrøden skal holdes omhyggelig fri for skadegørere ved hjælp af regelmæssig mekanisk eller kemisk skadedyrsbekæmpelse.

For at sikre en sund plantevækst er det i de efterfølgende mindst 18 måneder efter udplantningen — dvs. i hovedvækstfasen — ikke tilladt at afskære aspargesskud.

Hvide asparges skal dækkes til med kompostmateriale og et lag sort plast med en tykkelse på mindst 0,10 mm eller andet materiale, der er egnet til at hindre den normale fotosyntese.

Høstningen af »Asparago di Badoere« finder hver år sted i perioden 1. februar — 31. maj, dvs. efter hovedvækstfasen.

Den højst tilladte mængde pr. hektar efter rensning er 7 000 kg.

Af hensyn til sporbarhed og kontrol og for at sikre, at produktets kvalitet bevares, skal dyrkningen og pakningen af »Asparago di Badoere« finde sted inden for det under punkt 4.3. nævnte geografiske område.

4.6. Tilknytning:

Begge typer »Asparago di Badoere« er kendetegnet ved hurtig vækst, som indebærer, at aspargesskuddene med hensyn til fysiske egenskaber, ud over kun at blive meget lidt træede, også får en farve med et særligt skær og i henseende til organoleptiske egenskaber udviser de karakteristiske egenskaber, som er beskrevet i punkt 4.2.

Kombinationen af produktionsområdets klima- og jordbundsforhold (se nedenfor) er et afgørende element til at sikre »Asparago di Badoeres« kvalitet og karakteristiske egenskaber, eftersom det bidrager til at give produktet dets typiske fysiske og organoleptiske egenskaber.

Gennemsnitstemperaturen i produktionsområdet ligger på omkring 15 oC, men temperaturen kan stige til over 30 oC i årets løb. Den årlige nedbørsmængde er ca. 900 mm, og de mest nedbørsrige dage forekommer normalt om foråret og om efteråret. Disse forhold gør, at det ikke er nødvendigt at anvende kunstvanding i den periode, hvor aspargesskuddene høstes. Planterne bliver derfor ikke udsat for nogen form for vandstress, hvilket er med til at sikre Badoere-aspargesenes høje kvalitet. Dertil kommer, at jorderne er frugtbare og produktive i området takket være det langsomt strømmende vand med udspring i kilder, herunder floderne Sile, Zero, Dese og deres bifloder. Det betyder, at planterne bliver meget kraftige, og at det ikke er nødvendigt at tilføre andre gødningstyper end dem, som angives i punkt 4.5. Den lave koncentration af kvælstof betyder desuden, at skuddene holder sig hele uden synlige revner eller sprækker. Jorden i produktionsområdet er løs. »Asparago di Badoere« kan kun dyrkes i dyb, relativt grov til middelgrov jord med et lavt kalkindhold i overfladen, en svagt alkalisk til neutral pH-værdi, en god til middelgod dræning og med eventuelle aflejringer af calciumcarbonat (»caranto«) dybere nede.

Venetoregionen har en lang tradition for aspargesdyrkning, som synes at tage sin begyndelse ved romernes erobring af det venetianske område.

Med hensyn til dokumentation er der utallige kilder, der nævner »Asparago di Badoere«, både den hvide og grønne type, som et af de mest eftertragtede lokale produkter i Veneto. Det bør også nævnes, at Badoeres betydning for produktionen af asparges i provinsen fik den kommunale forvaltning i Morgano til i 1968 at afholde den første aspargesfest, Mostra Provinciale dell' Asparago, en tradition, som føres videre den dag i dag. Aspargesdyrkningen er dybt forankret i den lokale kultur i produktionsområdet, hvor dyrkningsmetoderne er blevet overleveret fra generation til generation. Den særlige blanding af produktionsfaktorer, som for eksempel den manuelle og håndværksmæssige kunnen kombineret med det geografiske områdes klima- og jordbundsforhold, betyder, at denne type virksomhed adskiller sig markant fra resten af sektoren. Produktets store udbredelse og ry, som er opnået takket være gennemførelsen af forskellige salgsfremmende initiativer, vidner om, hvor værdsat »Asparago di Badoere« er.

4.7. Kontrolorgan:

Kontrolinstansen opfylder kravene i standarden EN 45011.

Navn: CSQA Certificazioni srl

Adresse:

Via S. Gaetano 74 36016 Thiene VI ITALIA

Tlf. +39 0445366094

Fax +39 0445382672

E-mail: —

4.8. Mærkning:

Asparges, som er mærket med den beskyttede geografiske betegnelse »Asparago di Badoere«, skal være pakket i bundter, der omvikles stramt med raffiabast, eller i pakninger, der er beregnet til levnedsmiddelbrug. Indholdet i hver pakning skal være ensartet og må kun omfatte asparges af samme type, kvalitetsklasse og størrelse.

Bundter og pakninger skal være forsynet med et mærke, hvorpå der med trykte bogstaver af samme størrelse står »Asparago di Badoere« BGB, og hvor der specifikt er angivet type (grøn eller hvid), navn eller firmanavn og adresse på producent og pakkevirksomhed, handelsklasse (»Ekstra« eller I) og andre oplysninger i henhold til gældende lovgivning.

Hvert bundt eller pakning skal endvidere være forsynet med et garantisegl, der skal være anbragt på en sådan måde, at seglet med logoet for den beskyttede geografiske betegnelse »Asparago di Badoere« og øvrige lovbefalede oplysninger brydes, når bundtet løsnes eller pakningen åbnes.

Logoet for den beskyttede geografiske betegnelse »Asparago di Badoere« består af en firkant med afrundede kanter. Inde i firkanten findes en grafisk afbildning, som er opdelt i to planer. I forgrunden ses et stiliseret billede af et bundt med fem asparges. I baggrunden ses et stiliseret billede af et udsnit af arkitektonisk detalje af en barchessa (søjlegang) på byens torv. En bølgeformet linje adskiller de to planer i logoet, og nederst til højre står teksten »Asparago di Badoere« på to linjer.